KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

Pääomamarkkinaunioni – Tulokset vuosi toimintasuunnitelman antamisen jälkeen

Johdanto

Pääomamarkkinat ovat avainasemassa tarjottaessa eurooppalaisille yrityksille rahoitusta investoimista ja toiminnan laajentamista varten. Rahoituksen merkitys on erityisen selkeä nyt, kun EU:n talous on vähitellen toipumassa covid-19-kriisistä. EU:n pääomamarkkinat ovat kuitenkin edelleen hajanaiset, mikä heikentää yritysten mahdollisuuksia hankkia pääomaa eri puolilla EU:ta. Yhdentyneet EU:n pääomamarkkinat edistäisivät merkittävästi pitkäkestoista elpymistä, kestävää kasvua sekä kustannustehokasta vihreää ja digitaalista siirtymää.

Pääomamarkkinaunionin avulla voidaan puuttua markkinoiden hajanaisuuteen EU:ssa. Edistyminen pääomamarkkinaunionia koskevan toimintasuunnitelman 2020 täytäntöönpanossa on tästä syystä pidettävä yhtenä EU:n keskeisistä painopisteistä. Myös komission puheenjohtaja Ursula von der Leyen korosti syyskuussa 2021 antamassaan aiekirjeessä tarvetta toteuttaa pääomamarkkinaunionia koskeva toimintasuunnitelma 2020. Lisäksi komission työohjelmassa painotetaan, että on tarpeen luoda pitkälle kehittyneet ja yhdentyneet eurooppalaiset pääomamarkkinat.

Vuosi pääomamarkkinaunionia koskevan toimintasuunnitelman 2020 antamisen jälkeen Euroopan komissio antaa neljä lainsäädäntöehdotusta ja täyttää siten vastaavat sitoumuksensa. Kaikilla neljällä ehdotuksella on tarkoitus edistää pääomamarkkinaunionin tavoitteita. Myös muut pääomamarkkinaunioniin liittyvät toimet etenevät hyvää vauhtia, mikä tasoittaa tietä uusille kunnianhimoisille toimille vuonna 2022.

1.Entistä vahvemmat argumentit pääomamarkkinaunionin puolesta

2.Pääomamarkkinaunionin poliittinen merkitys

Covid-19-pandemian jälkeinen talouskasvu. Talouden elpyminen covid-19-kriisistä on EU:lle ensisijainen tavoite. Talouden tuotanto supistui 6,3 prosenttia vuonna 2020. Sen ennustetaan kuitenkin elpyvän odotettua nopeammin: kasvu on tänä vuonna 5 prosenttia ja ensi vuonna 4,3 prosenttia . Toimivien viruksen leviämisen estämistä koskevien strategioiden ja rokotusten merkittävän etenemisen ansiosta jäsenvaltiot ovat kyenneet vähitellen avaamaan talouttaan uudelleen. Vaikka elpymis- ja palautumistukivälineestä rahoitettavat rakenneuudistukset ja julkisesti rahoitetut investointihankkeet nopeuttavatkin talouden elpymistä huomattavasti, tuleva talouskasvu edellyttää vahvoja ja pitkälle yhdentyneitä pääomamarkkinoita.

Vihreä pääomamarkkinaunioni. Yksityinen rahoitus on olennaisen tärkeää vihreän siirtymän kannalta. EU on asettanut itselleen Euroopan vihreän kehityksen ohjelmassa oikeudellisesti sitovaksi tavoitteeksi sen, että Euroopasta tulee ensimmäinen ilmastoneutraali maanosa vuoteen 2050 mennessä. EU pyrkii myös lujittamaan ilmastokestävyyttään sekä pysäyttämään luonnon monimuotoisuuden häviämisen ja ympäristön tilan yleisen heikkenemisen. Komission antaman kestävään talouteen siirtymisen rahoittamista koskevan strategian ansiosta EU on maailmanlaajuinen johtaja vihreiden pääomamarkkinoiden kehittämisessä. Tarkoituksena on kanavoida yksityisiä sijoituksia EU:n kunnianhimoisten ilmasto- ja ympäristötavoitteiden edistämiseksi. EU on tällä hetkellä myös kaikkein suosituin paikka laskea liikkeeseen vihreitä joukkolainoja: noin puolet kaikista vuonna 2020 liikkeeseen lasketuista vihreistä joukkolainoista laskettiin liikkeeseen EU:ssa. Lisäksi noin puolet niistä oli euromääräisiä , mikä tekee eurosta maailman johtavan vihreän rahoituksen valuutan. EU:n vihreiden joukkolainojen markkinoita vauhdittanee entisestään se, että komission tavoitteena on kerätä vuoden 2026 loppuun mennessä NextGenerationEU-välineen varoista jopa 30 prosenttia eli 240 miljardia euroa laskemalla liikkeeseen vihreitä joukkolainoja. EU:n johtoasema tällä alalla tarjoaa ainutlaatuisen tilaisuuden luoda aidosti yhdennetyt vihreät pääomamarkkinat eli vihreän pääomamarkkinaunionin. Tämä voisi antaa vahvemman sysäyksen EU:n pääomamarkkinoiden yhdentymiselle laajemmassa mielessä. Jotta vihreä pääomamarkkinaunioni voisi kehittyä ja kukoistaa, on puututtava rakenteellisiin esteisiin, jotka edelleen pirstaloivat pääomamarkkinoita kansallisia rajoja pitkin ja jarruttavat pääomamarkkinaunionin toteuttamista yleensä.

Digitaalinen siirtymä. EU on asettanut itselleen kunnianhimoisia tavoitteita myös taloutensa digitalisoimisen suhteen. Digitaalinen siirtymä edellyttää merkittäviä yksityisiä investointeja. Pääomamarkkinaunioni, joka koostuu laajoista, yhdennetyistä ja tehokkaista pääomamarkkinoista, on olennaisen tärkeä näiden investointien tuottamiseksi. Lisäksi uusilla teknologioilla voidaan tukea pääomamarkkinoiden yhdentymistä, parantaa rahoituspalvelujen tarjontaa ja tehdä rahoituspalveluista tehokkaampia yritysten ja kuluttajien hyödyksi. Digitalisaatio on jo tuonut mukanaan uusia liiketoimintamalleja, myös vähittäissijoittajien tarpeisiin. Uusissa liiketoimintamalleissa pankin kaltaisten välittäjien kautta tapahtuvaa rahoitusvälineiden jakelua täydennetään suoremmalla rahoituksen saannilla erikoistuneiden alustojen tai rahoitusalan teknologiayritysten (fintech-yritykset) kautta.

Avoin strateginen riippumattomuus. Vahva, kilpailukykyinen ja yhdennetty rahoitusjärjestelmä on vakaan ja elinvoimaisen talouden selkäranka. Se on tärkeä rahoituksen lähde paitsi jo asemansa vakiinnuttaneille yrityksille myös sellaisille tulevaisuuden yrityksille, EU:n ”yksisarvisille” ja uusyrityksille, jotka toimivat EU:n kannalta keskeisillä strategisilla aloilla. Tällaisia aloja ovat muun muassa kvanttimekaniikka, puolijohteet, vetyenergia, lääketeollisuus, bioteknologia sekä tekoäly. EU säilyy avoimena maailmanlaajuisille rahoitusmarkkinoille. Sen pääomamarkkinoista on kuitenkin tehtävä syvemmät ja likvidimmät ja niitä on tuettava kilpailukykyisillä ja kustannustehokkailla markkinainfrastruktuureilla, kuten keskusvastapuolilla, jotta EU voi vähentää liiallista riippuvuuttaan kolmansista maista tulevista tarjoajista kriittisten rahoituspalvelujen suhteen. Pääomamarkkinaunioni ja pankkiunioni yhdessä vahvistavat EU:n avointa strategista riippumattomuutta ja maailmanlaajuista roolia talouden alalla sekä lisäävät luottamusta euroon.

3.Päämarkkinaunionin tavoitteet

Pääomamarkkinaunionia koskevassa toimintasuunnitelmassa 2020 määritellään pääomamarkkinaunionille kolme keskeistä tavoitetta. Tarkoituksena on tuottaa konkreettisia hyötyjä yrityksille ja kuluttajille kaikkialla EU:ssa.

Tavoite 1: Parannetaan eurooppalaisten yritysten mahdollisuuksia saada rahoitusta

Pääomamarkkinaunioni on tarpeen, jotta voidaan monipuolistaa eurooppalaisten yritysten saatavilla olevia rahoitusmahdollisuuksia ja vähentää niiden liiallista riippuvuutta pankkien kautta saatavasta rahoituksesta. Tämän tavoitteen merkitys on kasvanut entisestään viime vuodesta, sillä covid-19-kriisistä toipuvat yritykset tarvitsevat nyt aiempaa enemmän erityisesti omaa pääomaa. Pääomamarkkinaunionin ansiosta pääomamarkkinoista tulee yhdentyneemmät ja kehittyneemmät, ja yritysten on mahdollista saada käyttöön suurempia ja likvidimpiä rahoituspooleja suoraan sijoittajilta.

Tavoite 2: Tehdään EU:sta paikka, jossa kansalaisten on entistä turvallisempi säästää ja sijoittaa pitkällä aikavälillä